钦定古今图书集成/明伦汇编/氏族典/第269卷 > 王子韶
## 钦定古今图书集成/明伦汇编/氏族典/第269卷 > 王子韶

按《宋史王子韶传》：子韶字圣美，太原人，中进士第，王
安石引入条例司，擢监察御史里行，出按明州留振
狱。安石恶祖无择，子韶迎其意，发无择在杭州时事，
自京师逮对，而以振狱付张载，无择遂废。元祐中，历
吏部郎中、卫尉少卿，迁太常。谏官刘安世言：“熙宁初，
士大夫有十钻之目，子韶为衙内钻，指其交结要人
子弟，如刀钻之利，缙绅所共鄙薄。”乃出知沧州。入为
秘书少监，出知济州。建言“乞追复先烈，以贻后法。”复
以太常少卿召，进秘书监，拜集贤殿修撰、知明州，卒。